16. schôdza NR SR - 2.deň - A. dopoludnia
Dátum: 2024-07-16
Poslanec: Dubéci, Martin (PS)
Druh vystúpenia: Vystúpenie v rozprave

20. Kolegovia a kolegyne, dobrý deň, ja som aj príjemne prekvapený, koľko tu máme teda koaličných poslancov v sále. Hlasovanie je na spadnutie, takže to vždy priláka nejaké publikum, tak sa z toho veľmi teším. Ja vystúpim len v krátkosti. Ak dovolíte, pani kolegyňa Jurík, si myslím, že v tej hĺbke povedala toho celkom dosť za hodinu a pol, a teda je nám ľúto, že bez nejakej väčšej reakcie v tejto sále. Mimo sálu nejaká reakcia bola a k tomu sa ešte dostanem, to bolo tiež veľmi pekné, ale teda ja mám pocit, že v tomto parlamente niekedy hovoríme veľmi veľa, ale treba sa vrátiť späť na koreň veci. O čom sa tu dnes bavíme? Celá táto novela, ktorá sem prišla, sem prišla z jedného dôvodu, že či bolo teda ohrozené čerpanie eurofondov na Slovensku. Spýtajme sa sami seba túto otázku. Bolo, veľká odpoveď je, že bolo. A viete, prečo to vieme povedať, túto odpoveď? Lebo to je v tejto dôvodovej správe. V dôvodovej správe samotnej, a teda poďme si to prečítať: "Zohľadnenie požiadaviek Európskej komisie minimalizuje rizikácie, aplikácie mechanizmov Európskej komisie, ktoré by mohli mať za následok negatívny vplyv na štátny rozpočet. Z ostatej komunikácie medzi Slovenskou republikou a Európskou komisiou vyplýva, že v prípade zohľadnenia požiadaviek Európskej komisie a prijatia navrhovanej právnej úpravy sa minimalizuje riziko, riziko značných hospodárskych škôd pre Slovenskú republiku spôsobených iniciovaním finančných nástrojov Európskej komisie." To nevravím ja, to nevraví pani poslankyňa Jurík, to nevravia ostatní poslanci opozičných klubov, to vraví podpísaný Robert Fico vlastnou rukou a minister spravodlivosti Susko v tomto materiáli. Takže, kolegovia, keď sa tu chceme vôbec o niečom baviť, prosím vás, tak na úvod si povedzme jednu vec, že to, čo sme vám tu vraveli v decembri, v januári, februári, marci, apríli, máji a júni, že je ohrozené čerpanie eurofondov, je jednoducho pravda a bol by som hrozne rád, keby tu niekto z vlády vystúpil, alebo z koalície, a povedal, áno, kolegovia, mali ste pravdu. No lebo potom tu visí taká druhá otázka nad nami, že kto za to môže? Kto za to môže? Lebo my to chápeme, podľa mňa to, že to riešime, kto za to môže, asi vyplýva z toho, že chápeme, že je to nejaký problém, kvôli ktorému teda sme museli poslancov koalície z celého sveta pozvážať do tejto miestnosti 16. 7. a teda hlasovať pred nejakými ozajstnými letnými prázdninami, či čo nás to čaká teda, ale otázka, že kto za to môže. A to je teda to, čo mňa baví teda najviac, že za to môže opozícia. Opozícia môže v prvom rade za návrh, ktorý ste vy priniesli, kolegovia, za ktorý ste tu vy hlasovali v decembri a v januári. Vy ste zaňho hlasovali a môže za to opozícia tak, že vás ona ohovárala a dokonca ohovárala údajne dokonca takým spôsobom, že poza bučky niekde Bruseli niečo robila, pričom opak je pravdou, my sme vás ohovárali takým spôsobom, že sme v tom decembri, januári, februári, marci, apríli, máji a júni o tomto hovorili, že toto je problém. A namiesto toho, aby nás niekto počúval, namiesto toho, aby sa snažil konať vo verejnom záujme a možno si povedať, že nie všetko, čo z opozície príde, je automatická, politická práca a sú, sú tam aj zmysluplné veci, tak, tak sa to odmietlo. A teraz opäť sa všetci teda tak tvárime, že to je v poriadku a tak. Fajn, ale pre mňa teda ten moment, ktorý ma už vytočil, a vlastne dôvod, prečo som si povedal, že vystúpim predsa v tejto rozprave, je ten, ktorý hovorila aj pani Jurík, a to je minulý týždeň. Totiž minulý týždeň, keď z ničoho nič teda, lebo to ste museli byť rovnako prekvapení, kolegovia, asi ako, mám pocit, že teda to prekvapenie na koaličnej a opozičnej strane o tom, že bude schôdza, bolo podľa mňa rovnaké vzhľadom aj na dramatické, logistické opatrenia, ktoré sa tu diali včera, tak som teda komunikoval s vedením parlamentu a v tom momente som už ja teda mal informáciu od pani poslankyne Jurík, že my vieme o tom, že je tam dokonca ďalší problém, hej, že to nebude úplne také jednoduché a bavili sme sa teda o tom, že koľko bude trvať tá schôdza, aké dlhé bude to druhé čítanie. Teda ja som spomenul, že ja mám informáciu, že tam nejaký problém je, vedenie parlamentu bolo prekvapené, vedenie parlamentu informovalo pána ministra spravodlivosti. Pán minister spravodlivosti mi zavolal a ja to považujem za úplne štandardnú, štandardnú vec a myslím, že sme mali úplne korektnú komunikáciu, ja to oceňujem a podľa mňa to by mohlo byť tak aj pre budúcnosť. A viete, ale v tom momente, keď mi zavolal pán minister spravodlivosti, tak ja som mu nepovedal, že cha, pán minister, no, keď chcete vedieť, čo je tam za problém, tak si pozrite našu tlačovku, čo sa nezmestilo v pléne. Urobíme si nejakú drámu, povieme vám to, urobíme tam billboardy, urobíme, budeme proste sa vám vysmievať z toho, že akí ste amatéri a neviem čo. Viete, čo som ja urobil? Normálne som povedal, že nech sa páči, spojte sa s pani poslankyňou Jurík, ona o tom vie viac než ja, ďaleko viac než ja. Pani poslankyňa sa s ním spojila a mali normálnu konverzáciu. Viete, tá opozícia, o ktorej vy hovoríte, že stále chce len horšie tejto republike, tak táto opozícia, tu najväčší poslanecký klub, opozičný, bez problémov povedal, upozornil na veci, ktoré sú problematické vo vašej vlastnej letnej novele, ktoré nemáte poriadne urobené, nerobili sme z toho politiku, bavili sme sa s vami, chceli sme vám pomôcť kvôli tomu, lebo jednoducho, hádam veci ako napríklad čerpanie eurofondov na Slovensku je vec, na ktorej by sme mohli mať akože zhodu, ktorú by sme nemuseli pokaziť. Toto bol prístup, ktorý sme tu urobili. Aj mne je veľmi ľúto, že, ja som ostal taký prekvapený včera, že vlastne aká je tá pokojná, tá rozprava, vlastne tu nikto nič nevystupuje, atď., ale priznám sa, niekedy si pozriem aj instagram, keď tu sedím v pléne a ja si otvorím instagram a pozerám, že minister obrany a pán minister spravodlivosti dole, v tlačovom centre, proste nakladajú opozícii ako škodí republike, že vám to nie je blbé, kolegovia! Že vám to nie je blbé. Však táto vec, ktorú tu hovoríme, opravujeme prvýkrát preto, že sme vám to vraveli v januári, a toto, čo teraz ideme dnes schvaľovať, za čo pekne budete hlasovať v tej spoločnej správe, alebo kde to, kde sa integroval ten pozmeňovák, bolo niečo, na čo sme vás my sami upozorňovali. A vy nakoniec poviete, že my za toto môžme? Ako naozaj. Ja, ja chápem, stranícka disciplína, treba to rýchlo všetko vybaviť, ale ako prosím, že aj pre budúcnosť, pre budúcnosť nech je toto pre vás mementom, že ak hovoríte, že aká sme my opozícia, tak takáto, že sú veci, na ktorých by mohla byť nejaká, nejaká zhoda. Sú veci, o ktorých sa vieme konštruktívne rozprávať a myslím, že dnes sme to ukázali. Tak, prosím, na to nezabudnite, lebo teda posledná vec k tomuto, keď som teda včera prichádzal, teda pardon, predvčerom som prichádzal do Bratislavy, sedel som v IC-čku, zhodou okolností aj s pánom poslancom Šmilňákom, ktorý je, neviem kde teraz, v salóniku asi, a v Kysaku, v Kysaku teda vlak musel zastať, lebo veľmi prší, ako viete, niekedy to máte tak, že to IC-čko, keď sa veľmi rozprší, tak nevie ísť. A 20 minút stálo v Kysaku a ja som zhodou okolností sa pripravoval na rozhovor, ktorý som mal včera a jeden z okruhov toho rozhovoru bolo to, že čo hovoríme na hrádzu proti liberalizmu a progresivizmu. A ja som si povedal, že mňa to už fakt nebaví, že teda idem do parlamentu kvôli tomu, že tu máme takúto novelu a o čom sa my bavíme, v tejto krajine, kde je všetko porobené, kde je všetko výborné, kde po 14. roku vlády sa máme tak fantasticky, že tu opravujeme nejaké novely, takéto detaily, nejaké čerpanie eurofondov, lebo Komisii sa niečo nepáči, ale, samozrejme, nemocnice postavené, diaľnice postavené, kultúrne centrá sú plné ľudí. Ja neviem čo, proste asi, asi už všetko sa na Slovensku vyriešilo, že vieme stavať hrádze proti progresivizmu a liberalizmu a dokonca sú tu takí poslanci v tejto miestnosti, v tomto pléne, ktorí v tento deň, včera mali ešte drzosť, tú drzosť namiesto toho, aby sa vecne bavili s našimi poslancami, ktorí tú vecne diskutovali, tak tu akože vyťahovali nejaké hoaxy o 76 rodoch. Hej, že takáto, takáto je tá úroveň diskusie, ktorú my tu máme, že v momente, kedy tu máme fakt akože problém, keď tu riešime nejaký, s prepáčením, prúser v tejto krajine, ktorý sme si sami vyrobili, konkrétne teda vy, v tej krajine, kde proste fakt sa veľa toho za posledných desať rokov nepostavilo, kde sa jej veľmi nedarí, tak vy v tejto diskusii, váš príspevok do tejto debaty je to, že proste budete tu hovoriť niečo o rodoch. Tak teda, kolegovia, ďakujem veľmi pekne, naozaj. Ďakujem veľmi pekne. A na záver teda, ak dovolíte teda, že je teda módne stavať rôzne hrádze, a tak, tak ja by som teda chcel vás vyzvať v duchu tradície, ktorú ste teda otvorili na tej slávnosti, kde teda v rámci duchu zmierenia sa teda stavia tá hrádza proti liberalizmu, progresivizmu, tak ja, ak dovolíte, pokorne by som povedal, že poďme stavať hrádzu proti amaterizmu a ja by som vás všetkých chcel k tejto hrádzi pozvať, priložte svoju tehličku, pána predsedajúceho, pána ministra, pani spravodajkyňu, koaličných poslancov vládnych aj opozičných, nech sa páči, poďme si povedať, že takto to už robiť nebudeme, lebo verte-neverte, ja si myslím, že v roku 2024 členská krajina Európskej únie môže fungovať inak, ako to, že si robí novely, novely noviel uprostred leta v totálnom chaose a namiesto toho, namiesto toho, aby viedla odbornú diskusiu, sa tu obhadzuje sloganmi. Ďakujem veľmi pekne. (Potlesk.)